**Informacija o projektu "Primjena suvremenih tehnologija zavarivanja u radu s učenicima srednjih strukovnih škola"**

U svijetu stalnih tehnoloških promjena i novih inovativnih proizvodnih procesa nameće se nužnost i potreba usklađivanja obrazovnih programa i nastavnih metoda poučavanja tim promjenama.

Stoga Elektrotehničko društvo Zagreb i Srednja strukovna škola Velika Gorica u partnerstvu provode projekt "Primjena suvremenih tehnologija zavarivanja u radu s učenicima srednjih strukovnih škola" koji sufinanciraju Ministarstvo znanosti i obrazovanja RH i Zagrebačka županija u ukupnom iznosu 250.000 HRK. Projekt smo započeli provoditi početkom ove godine a završetak istog planiran je u lipnju ove godine.

Cilj projekta je u našoj Školi, u radionici za praktičnu nastavu učenika, urediti i opremiti dva radna mjesta za obuku zavarivanja. Radna mjesta bit će opremljena suvremenom opremom za zavarivanje (postupci MIG/MAG; TIG i REL), radnim stolovima s odstranjivanjem štetnih plinova te potrebnom zaštitnom opremom i priborom. Time će se omogućiti učenicima upoznavanje, praktično savladavanje i korištenje suvremenih tehnologija zavarivanja te stjecanje novih znanja i vještina koja će moći koristiti u budućem radu ili daljnjem obrazovanju kao i povećanju vlastitih kompetencija sukladno zahtjevima tržišta rada.

Stručni suradnici na projekta priznati su stručnjaci s područja zavarivanja i oni će kroz projekt educirati dva nastavnika u školi koji će kasnije raditi s učenicima u praktičnoj nastavi kao i sa zainteresiranim učenicima u izvannastavnim aktivnostima.

Za potrebe ovog Projekta izrađen je priručnik „Zavarivanje na sigurni način“ koji je namijenjen nastavnicima i učenicima koji su dionici Projekta. Međutim, smatramo da ga zbog sadržaja i njegove kvalitete mogu kao dopunsku literaturu koristiti i nastavnici i učenici drugih srednjih strukovnih škola koji u svom programu obrazovanja imaju i tehnologiju zavarivanja.

Edukacijom nastavnika i praktičnim radom na tehnološki naprednim uređajima unapređujemo proces nastave i učenja u našoj Školi, potičemo zainteresiranost učenika za nastavu, omogućavamo im praćenje tehnološkog razvoja na području zavarivanja te potičemo njihovu kreativnost i inovativnost. Također, ovim projektom unapređujemo digitalnu pismenost učenika jer se praktični rad izvodi na sofisticiranim digitalnim uređajima.